
 
   [image: cover]
 


MELANIE MILBURNE

Smi mens kjærligheten er varm

Oversatt av Lena Bakke

MINISERIE: ETTERLYSNING: EN MILLIARDÆR!

 


En utrolig sexy milliardær får en utfordring han ikke kan motstå. Gnistene flyr og uskrevne regler brytes, en etter en. Er en natt sammen nok? Dette er del to i miniserien Etterlysning: En milliardær!

 

Melanie Milburne leste sin første Mills & Boon-roman da hun var sytten, innimellom pugging til avgangseksamenene. Etter å ha fullført lektorutdanningen bestemte hun seg for å skrive en roman, og dermed begynte karrieren som kjærlighetsromanforfatter. Melanie er ambassadør for Australian Childhood Foundation. Hun er hundetrener og veldig glad i hunder. Og hun liker lange turer i den tasmanske bushen. I 2015 vant Melanie HOLT-medaljen, en prestisjetung pris for fremragende litterært talent.


Til alt hardtarbeidende helsepersonell som kjemper videre under covid-19-pandemien. Dere er fantastiske som risikerer eget liv for å hjelpe andre. Dere ofrer tid med egne familier, dere har beintøffe arbeidsdager og dere støtter hverandre. Dere er pandemiens ekte helter.

Alt godt fra

Melanie Milburne 


1

For første gang hadde Millie invitert en mann ut for å ta en drink, og nå var hun forsinket. Men dette var ikke noe vanlig stevnemøte. Møtet med den kjente skilsmisseadvokaten Hunter Addison var ikke for hennes egen del, men morens.

Moren byttet ektemenn slik andre byttet skjorter, og det ville koste henne dyrt å kvitte seg med ektemann nummer fire. Og selv om det var utfordrende, måtte Millie låne henne pengene. Hunter Addison var ikke den rimeligste skilsmisseadvokaten i London, men han gikk for å være den beste.

Millie ville ha den beste til moren.

Hun gikk så raskt hun kunne til vinbaren hvor hun hadde bedt Hunter om et møte etter jobb. Hun hadde ikke snakket med ham, bare utvekslet tekstmeldinger. Tanken på å snakke med ham på telefonen etter det katastrofale stevnemøtet for to måneder siden, hadde vært for overveldende. Det samme var tanken på å møte ham, men dette dreide seg om moren. Hun orket ikke å se henne rundlurt av enda en narsissistisk eksmann.

Millie skjøv opp døren til vinbaren og så seg raskt rundt etter Hunter. Det satt gjester ved flere bord, men mannen selv var ikke å se. Og selvsagt ville det ha vært rart hvis en så kjekk, rik og verdensvant mann skulle sitte alene i en bar. Han var en beryktet playboy. Det gikk knapt en uke uten at han ble fotografert med en ny vakker supermodell i armene.

Merkelig nok hadde det ikke stått noe i pressen om de seksuelle eskapadene hans i månedene siden stevnemøtet deres. Kanskje Millies immunitet mot ham den kvelden hadde såret det svulstige egoet hans. Lite sannsynlig. Menn som Hunter Addison hadde beinharde egoer.

«Du er forsinket.» En dyp, kjølig og misbilligende stemme lød bak henne.

Millie hev seg rundt. Selv i høyhælte sko måtte hun strekke halsen for å se inn i Hunter Addisons whiskybrune øyne. Det var vanskelig ikke å bli nervøs i møte med slik arrogant maskulinitet. Så overveldende mandig perfeksjon. Han var bredskuldret og høy, med en muskuløs og atletisk kropp, og han utstrålte styrke og virilitet. Han var helt klart i sin beste alder.

Alle de feminine cellene hennes sto i giv akt. «Ja, beklager, men …»

«Noe galt med telefonen din?» Smilet, som ikke egentlig var noe smil, passet til det kyniske glimtet i øynene.

Millie telte til ti og slet med å holde tilbake et syrlig svar. Hvorfor gjorde denne mannen henne så irritert, urolig og … stridslysten? Erfaringen hennes med menn var begrenset. Hun hadde bare hatt en elsker, og etter at ungdomskjæresten, Julian, døde av kreft tre år tidligere, hadde hun ikke vært på noen stevnemøter.

Bortsett fra det hersens stevnemøtet med Hunter som noen venner hadde ordnet, det hadde vært en katastrofe fra begynnelse til slutt. Men så hadde hun også ønsket å sabotere det. Hun hadde gjort alt for å avvise ham. Hun nektet å la vennene ordne et stevnemøte for at hun skulle ’komme seg videre’. Hun nektet å la seg flørte med, nektet å bli sjarmert av en mann som aldri hadde hørt en kvinne si nei.

Men nå trengte hun Hunters hjelp og hadde ikke noe annet valg enn å svelge stoltheten. Og jammen smakte den bittert.

Millie rettet seg opp og tvang seg til å møte blikket hans. «Ja, faktisk. Jeg glemte å lade den i natt, og den gikk tom for strøm da jeg dro fra jobb. Det var en politisperring på veien hit, som gjorde at jeg måtte gå en omvei på seks kvartaler.»

I helsikes høye hæler og trangt skjørt, ville hun legge til, men klarte å holde igjen.

Ansiktsuttrykket hans sa ingenting om han trodde henne eller ei, men da blikket hans gled over leppene hennes, sitret det på baksiden av knærne.

«Kom igjen. Jeg har skaffet et mer privat bord innerst i lokalet.» Tonen var så myndig at hun hadde lyst til å insistere på et bord på fremsiden i stedet. Han trodde sikkert hun angret fordi hun hadde avvist ham. Han trodde sikkert at hun ville ha et nytt stevnemøte.

Men nei.

Dette var ikke noe kosemøte. Slett ikke noe stevnemøte. Hun var kun her for å overtale ham til å ta morens sak, så hun fulgte ham føyelig til den roligere, innerste delen av vinbaren.

Hunter ventet til hun hadde satt seg før han satte seg overfor henne. Hun var veldig oppmerksom på de lange beina hans under bordet og holdt sine omhyggelig unna hans. Millie var også oppmerksom på hvor tungt hjertet hennes slo, som for å varsle fare.

Hunter grep drinkmenyen og rakte henne den. «Hva vil du drikke?»

«Bare mineralvann, takk.»

En lavmælt munter lyd unnslapp ham, og det glimtet til i øynene hans. «Ikke si at du har blitt avholdsmenneske?»

Millie kjente at hun rødmet. Hun hadde drukket tre vinglass, i tillegg til en veldig sterk drink, på stevnemøtet deres, for å komme seg gjennom påkjenningen. Dagen for det katastrofale stevnemøtet var også dødsdatoen til Julian, og hvert år slet hun seg gjennom den. Derfor hadde vennene ordnet et stevnemøte med Hunter i håp om at hun skulle komme seg videre. Og det hadde distrahert henne. Alt ved Hunter Addison var distraherende, da og nå. Spesielt nå.

Men det var ikke sorg som gjorde den dagen så vanskelig for henne.

Det var et annet S-ord. Skyld.

Millie festet blikket rett over den venstre skulderen hans. «Nei, jeg har bare ikke lyst på alkohol akkurat nå.»

Hunter vinket på servitøren og bestilte mineralvann til Millie og gin og tonic til seg selv. Da servitøren gikk for å hente drinkene, lente Hunter seg tilbake med en ro hun misunte ham. Han var ikledd en grå dress og kritthvit skjorte, hvor den øverste knappen var åpen under det grå- og hvitrutete slipset, og derfor fremsto han også avslappet. Han var djevelsk kjekk med kort, svart hår, en rett nese og velformet munn. Skjeggstubben dekket den markante kjeven og området rundt munnen, og overleppen hadde en tydelig amorbue.

En sensuell munn …

Millie rettet seg opp og la lokk på den streiftanken. Hun var ikke interessert i munnen hans. Hun var interessert i den profesjonelle ekspertisen hans, og jo raskere hun fikk engasjert ham, jo bedre. Men det var nesten umulig å få hjernen til å fungere. Hver gang han så på henne, gled sitringer over huden, nesten som om han skulle ha berørt henne med en av de store hendene.

En ting visste hun sikkert, hun måtte ikke la ham røre henne. Da ville det bli umulig å spille upåvirket lenger.

«Så, her er vi igjen.» Hunters blikk gled dovent over ansiktet hennes, og noe slo kollbøtte i magen.

Millie slikket de plutselig altfor tørre leppene. Hun glattet på skjørtet og forsøkte å overse pulsen som skjøt i været. «Jeg bør nok be om unnskyldning for oppførselen min sist vi møttes.»

Hun kastet et blikk på ham og så at han studerte henne inngående. Var det advokatansiktet hans? Det stødige, oppmerksomme blikket som vurderte en klient. Som leste mellom linjene av det klienten sa eller ikke sa. Men hun var ikke klienten hans. Men hun var vel ikke akkurat en venn som ba om en tjeneste heller? De hadde mislikt hverandre fra første stund, eller hun hadde i det minste bestemt seg for å mislike ham.

Hun svelget og fortsatte. «Jeg var i fryktelig dårlig humør, og det gikk nok utover deg, frykter jeg.»

«Frykter du?» Sarkasmen var tydelig.

Hun hevet haken og møtte blikket hans. «Vel, du var ikke akkurat noen drømmekavaler selv.»

Noe skjedde dypt inni blikket hans, som om han så for seg kvelden og ikke likte det han så. En svak rødming gled over kinnbeina, og leppene formet et unnskyldende smil. «Godt poeng. Sjarmknappen min sto på pause den kvelden.»

Det var ikke verdens mest elegante unnskyldning, men så hadde hun også oppført seg verst den kvelden. Han hadde vært litt dyster og fjern, men hun hadde vært direkte uhøflig. Hun hadde vært irritert på vennene som forsøkte å spleise henne, som hadde mast om at hun måtte gå videre i et helt år. Beth og Dan mente det godt, men de visste ikke den egentlige grunnen til at det var så vanskelig å gå på stevnemøter igjen.

Julian fikk diagnosen som attenåring og var syk i seks år før han til slutt døde. Behandlingen hadde vært forferdelig, og den første operasjonen forvandlet personligheten hans fra kjærlig og snill til gretten og amper. Men Millie hadde holdt ut og håpt, i år etter år, at ting skulle forandre seg. Det gjorde de ikke. Tanken på å slå opp hadde blitt stadig sterkere, bare hun fant det rette øyeblikket. Det kom aldri. Julian var alltid for syk, for deprimert eller i en av de sjeldne, herlige fasene da kreften så ut til å være på retur.

Hvordan kunne hun knuse ham ved å si at hun ville ut av forholdet?

Millie ble trukket ut av minnene da servitøren kom med drinkene. Hun grep glasset for å gi hendene noe å gjøre, og studerte ham i smug da hun tok en slurk. Det burde være forbudt at menn var så kjekke. Han utstrålte mandig potens, og hun lurte på hvordan det ville være å være i sengen med ham, med de muskuløse beina viklet rundt hennes. Hodet fyltes raskt av forbudte fantasier om den nakne, opphissede kroppen hans.

Sex med den avdøde forloveden hadde vært vanskelig. Kreften hadde ødelagt kroppen hans og frarøvet ham all utholdenhet. Hun hadde brydd seg om Julian, men ikke elsket ham, og hadde latt ham bruke kroppen hennes for rask nytelse uten å insistere på noe for sin egen del. Det hadde gjort henne irritert på seg selv heller enn ham, for det var ikke hans feil at han var så dårlig. Etter at han døde hadde hun hatt flyktige tanker om sex, men hadde aldri gått lenger enn nytelse på egen hånd. Etter årene med Julian hadde hun på et vis begynt å forbinde sex med skuffelse, utilfredshet og fortvilelse.

Men nå tenkte hun bare på hvordan det ville føles hvis Hunter støtte dypt inn i henne. Hun var ganske sikker på at han aldri ville skuffe en partner eller mislykkes med å tilfredsstille henne. Han utstrålte seksuell dyktighet. Hver gang blikkene deres møttes, kjente hun et elektrisk støt inni seg. Hun vred litt urolig på seg, underlivet var hett, og det samme var kinnene hennes.

En rynke dukket opp mellom de kullsvarte øyenbrynene hans. «Man kan jo lure, hvis du mislikte stevnemøtet vårt så voldsomt, hvorfor i all verden vil du gjenta det?» spurte han og holdt hardt på blikket hennes.

Millie presset leppene sammen. «Jeg ville ikke det. Jeg ville at vi skulle møtes for å diskutere noe … annet.»

Et av øyenbrynene hevet seg. «Fortsett.»

Hun strøk tungespissen over de knusktørre leppene og forsøkte å overse hvordan blikket hans gled nedover, som om han var fascinert av munnen hennes. Hun trakk pusten dypt og skjelvende. «Jeg trenger de profesjonelle tjenestene dine.»

Blikket hans spratt til den venstre hånden hennes, hvor hun fortsatt bar Julians forlovelsesring. Millie likte den egentlig ikke, men brukte den fortsatt på grunn av skyldfølelsen. Hun visste at Beth og Dan hadde fortalt Hunter om Julians dødsfall, for han hadde nevnt det på stevnemøtet deres. Hun hadde nektet å snakke om det og skiftet tema. «Du er ugift. Jeg er en skilsmisseadvokat. Vet ikke helt hva jeg kan gjøre, med mindre det er noe du ikke har fortalt meg?»

Det var mye Millie ikke hadde fortalt ham, eller noen andre, for den saks skyld. Blant vennene var hun beryktet for alltid å avsløre andres hemmeligheter. Hun var ikke spesielt god til å holde på dem, med mindre de var hennes egne. Hun så signalene når noen forsøkte å skjule noe, for i årevis hadde hun skjult ting. Og vært ekstremt flink til det også

Hun hadde ikke vært forelsket i Julian. Faktisk hadde hun følt noe som lignet lettelse da han døde tre dager før bryllupet deres. Hun spilte rollen som trist heltinne godt. Knust og ute av stand til å elske igjen etter det tragiske tapet av ungdomskjæresten. Så lenge etterpå bar hun fortsatt den enkle, lille forlovelsesringen. Hun sørget over sin ene store kjærlighet. Sjelefrenden sin.

Men hun var en stor løgner.

En bedrager. For selv om hun sørget over tapet av en kjær venn, var Julian ikke hennes livs kjærlighet.

Millie grep glasset sitt med mineralvann. «Nei, jeg er ikke det, men moren min er det.» Hun løftet blikket mot ham og fortsatte. «Tar du jobben?»

Hunter holdt blikket hennes så lenge uten å si noe at hun måtte fukte de tørre leppene igjen. Blikket hans fulgte bevegelsen, og hjertet hennes slo urolig. «Hvorfor meg?» Stemmen var kortfattet og forretningsmessig, men de mørke, brune øynene hørte hjemme på soverommet. Uroen i brystet flyttet seg til magen som blafrende sommerfuglvinger, som sendte elektriske sitringer nedover baksiden av beina.

Millie satte fra seg vannglasset igjen. Utad forsøkte hun å virke rolig og samlet, men nye, fremmede følelser fikk det til å skjelve inni henne. Hjertet slo raskere, huden sitret under klærne. Men stoltheten tillot henne ikke å fortelle sannheten om morens situasjon.

Det var en annen av hemmelighetene hennes. Diamantarvingen Eleanora Donnelly-Clarke var nærmest blakk etter flere skilsmisser. Millies mor var velsignet vakker, men hadde alvorlig dysleksi. Alle de tidligere eksmennene hadde utnyttet problemene hennes med bokstaver og tall, og den fjerde ville gjøre det samme. Hadde det ikke vært for legatet som Millies bestefar hadde ordnet for Millie, ville både hun og moren gått under nå. Men Millie hadde sitt eget smykkefirma å drive, og hadde ikke råd til å finansiere moren så mye lenger, spesielt ikke med en dyr skilsmisse, og derfor måtte hun be Hunter om hjelp.

Millie møtte Hunters blikk. «Fordi jeg hører at du er den beste.»

Han smilte litt skjevt, som om kommentaren var morsom og helt ubetydelig for hvordan han selv vurderte kompetansen sin. I motsetning til henne var han skikkelig dreven når det gjaldt å være rolig og distansert. «Og jeg som trodde at du var ute etter et engangsligg med meg.» Stemmen var dyp og hes, og det hete blikket gled over ansiktet og kroppen hennes.

Millie smilte stivt. «Nei, dessverre.»

Et øyenbryn hevet seg igjen, det glimtet til i øynene. «Dessverre?»

Millies hjertet doblet hastigheten, og hun rettet seg enda mer opp. Hun måtte gjøre alt for å skjule hvordan hun reagerte på den sensuelle sjarmen hans. «Til tross for hva Dan og Beth måtte tro, er du ikke min type.»

Hunters dovne smil var en stor fare for beslutningen hennes om å motstå ham. «Du er ikke min heller, men det virker som de tror vi er perfekte for hverandre. Jeg lurer på hvorfor?» Spørsmålet var retorisk, nesten litt hånlig. Nei, definitivt hånlig, pokkers arrogante mann.

«De tror visst at en affære med deg vil hjelpe meg videre etter at min forlovede døde.» Millies stemme var så brysk og prippen at hun kunne ha undervist viktorianske damer i etikette. «Men jeg tror de må ha overvurdert sjarmen din voldsomt.»

Han lo tørt, men så ble han alvorligere. «Du går vel videre når du er klar for det.»

Millie løftet haken. «Jeg er ikke klar.» Ville hun noensinne bli klar? Da hun var ung og trodde at hun var forelsket i Julian, drømte hun ikke om annet enn å gifte seg og skape et hjem. Men da han ble syk, forandret alt seg. Drømmeforholdet ble til et mareritt.

Hunters blikk beveget seg mellom øynene hennes, og hjertet hennes slo enda raskere. Tiden sto stille, og hun kunne høre hjerteslagene sine i ørene. Han var en førsteklasses advokat. Han lyttet til klienter i timevis for å forstå alt de fortalte ham, både sannhet og løgner, og alt innimellom.

Så han sannheten bak løgnen hennes?

Blikket hans gikk til munnen hennes før han så opp igjen. «Så, din mors skilsmisse.» Temaskiftet skjøv henne ut av tankerekken. «Jeg må advare deg, jeg er ikke billig.»

Millie forsøkte å overse støtet av panikk over bankkontoen sin. Hun var en relativt vellykket smykkedesigner, men enorme advokatsalærer ville gjøre et stort innhugg i sparepengene. «Jeg har råd til deg.» Hun løftet haken.

Blikkene deres kolliderte, men plutselig rynket han pannen. «Hvorfor skal du betale for din mors advokat?»

Millie sukket. «Fordi min mors kommende eksmann satset mye av pengene hennes på en svindel. Dessuten fant hun ut at han har en elskerinne. Mamma betaler meg tilbake så snart hun er på beina igjen.» Hvis hun kom seg på beina igjen.

Han studerte henne i noe som føltes som en evighet. «La oss gjøre en avtale. Jeg gir deg rabatt hvis du spiser middag med meg i morgen kveld.»

Millie fikk hakeslepp. «Middag?»

Det trakk i den ene munnviken hans. «Du spiser vel fra tid til annen?»

«Ja, men med tanke på den katastrofale middagen vår sist …»

«Kanskje jeg vil ha en ny sjanse til å imponere deg med sjarmen min.» Det glimtet muntert i blikket hans.

«Du sa det selv, du er ikke min type.»

«Men vi kan allikevel ha en hyggelig middag sammen og rense luften etter forrige gang.»

Millie lurte på hvorfor han inviterte henne. Var immuniteten hennes mot ham en utfordring han ikke kunne motstå? Siden den kvelden hadde hun ofte lurt på om hun ville ha vært like immun hvis de hadde møttes på en annen dag enn Julians dødsdag. Enda så uvennlig hun var den gangen, hadde hun lagt merke til hvor kjekk han var. Hun hadde desperat forsøkt å overse det, men en kvinne som ikke ble imponert over hvor sexy han var i virkeligheten, måtte være død.

Plutselig så hun ham for seg naken, og pulsen skjøt i været igjen. Hun la ansiktet i nøytrale folder, som om invitasjonen hans ikke betød noe. Ingen grunn til å styrke det voldsomme egoet. «Jeg må sjekke timeplanen min.»

«Sjekk den.» Han nikket mot vesken hennes, hvor mobilen lå. De brungule øynene var utfordrende. Motstå meg hvis du kan.

Millie betraktet ham i øyekroken da hun grep vesken og fant frem mobilen. Hun kastet et raskt blikk på telefonkalenderen, men visste godt at det ikke sto noe på planen dagen etter.

Hun var i tvil. Skulle hun bli med ham på middag eller ikke? Han hadde sagt at han ville gi henne rabatt på morens advokathonorar. Var dette forhandlingskortet hans? Jo mer tid hun tilbrakte med ham, jo mer fascinert ble hun. Hun hadde aldri møtt en mer selvsikker mann. En mann som satte seg mål og besluttsomt jaktet på dem. Akkurat den typen mann hun trengte for å hjelpe moren ut av denne siste økonomiske knipen. Hun la mobilen tilbake i vesken. «Jeg er ledig.»

«Bra. Hvor bor du? Jeg henter deg klokken sju.»

«Det trengs ikke. Jeg kan møte deg, slik jeg gjorde sist.»

Det stødige blikket hans ble uforsonlig. «La oss ikke gjøre noe på samme måte som sist. Jeg henter deg og får deg hjem etterpå.»

Millie lot være å protestere og ga ham adressen sin. «Hvor raskt kan du treffe moren min?» spurte hun. «Jeg vet at du har det fryktelig travelt, og …»

«Jeg skal rydde plass til det i morgen tidlig klokken åtte.»

Millie pustet lettet ut. «Så raskt? Jeg vet ikke hvordan jeg skal takke deg. Men kan jeg bli med henne … som støtte?»

«Det er greit. Ta med alle nødvendige dokumenter, oversikter over fellesgjeld og kontoer, kontoutskrifter, selvangivelser, den slags. Og sett opp en liste over spørsmål dere måtte ha, og all relevant informasjon om den andre parten. Da går prosessen raskere. Hvor lenge har hun vært separert fra ektemannen?»

«Bare et par måneder.»

«Hvor lenge har de vært gift?»

«Fire år.» Millie nølte et ørlite sekund før hun fortsatte. «Hun har vært gift tre ganger før. Alle ekteskapene har endt med skilsmisse.»

Hunter virket overhodet ikke sjokkert, men han håndterte vel slikt hele tiden. Han var så rolig da han hørte henne fortelle om morens kommende eksmanns forferdelige oppførsel, som om han hørte slike historier hver dag. Kanskje var det derfor han var en frihetselskende playboy? Kanskje han trodde langvarig kjærlighet bare var en Hollywood-fantasi? Å håndtere ampre skilsmisser kunne gjøre enhver til kyniker.

«Hvilken av eksmennene hennes var faren din?» spurte han.

«Ingen av dem.» Millie kikket på den løse slipsknuten hans heller enn øynene. «Han døde et par måneder før jeg ble født. Jeg tror det er derfor hun har vært så uheldig med kjærligheten etterpå. Hun har forsøkt å finne en erstatter for ham, men har aldri funnet noen bra nok. Det er derfor hun alltid har beholdt etternavnet hans. Det er det ene ingen av ektemennene har klart å ta fra henne.»

Hunter lente seg forover og grep drinken sin. «Livet kan være vanskelig for noen mennesker.» Han nippet til drinken og satte den fra seg igjen.

«Ja, det kan det …» Millie kikket på den venstre hånden sin, hvor hun bar Julians ring. Det gikk knapt en dag uten at hun tenkte på ham. Ikke fordi hun fortsatt elsket ham, men fordi det var urettferdig hvordan livet hadde vært for moren hans og ham. Julians liv hadde stoppet med diagnosen. Det samme hadde morens. Alle håp og drømmer hun hadde for sitt eneste barn, ble knust. Den krevende behandlingen og flere operasjoner hadde fratatt Julian alt potensial og hadde gjort ham skjør, noe som gjorde ham både rasende og frustrert.

Og Millie hadde vært lenket til hans side gjennom alt, fanget av en pliktfølelse som hun fortsatt følte på. For hun hadde ikke vært ærlig angående følelsene for Julian. Det var platoniske følelser, ingen romantisk kjærlighet.

Hunters telefon ringte, og han skar en grimase da han kikket på skjermen. «Jeg må svare på denne. Beklager.» Han reiste seg. «Jeg er tilbake om et minutt.» Og så snodde han seg mellom de andre bordene for å ta samtalen utenfor.

Millie kunne ikke se gaten fra denne delen av vinbaren, så hun drakk resten av drinken sin mens hun lurte på om det var riktig å be ham hjelpe moren. Han var den beste til jobben, men det ville medføre jevnlig kontakt med ham, som morens støtte. Noen skilsmisser var enkle og opplagte, men ingen av morens hadde vært det, og Millie trodde ikke denne ville bli annerledes. Hunter var en urovekkende tiltrekkende mann, og hun var ikke halvparten så immun mot ham som hun hadde trodd.

Han er ikke din type. Ordene som kom fra underbevisstheten, var ikke så beroligende som de burde være. Akkurat nå brydde hun seg ikke om at han ikke var hennes type. Hun klarte ikke å slutte å fantasere om hvordan den sensuelle, velformede munnen ville føles mot hennes egen. Hun kvalte en liten gysning og satte fra seg det tomme glasset.

Ikke engang tenk på det.

